محمد بخاری

محمد بخاری (؛ 17 دسمبر 1942ء – 13 جولائی 2025ء) نائیجیریا کے جرنیل، سیاست دان اور بزرگ ریاستی شخصیت تھے جنھوں نے 31 دسمبر 1983ء سے 27 اگست 1985ء تک نائیجیریا کے فوجی سربراہِ مملکت کے طور پر خدمات انجام دیں اور بعد ازاں 2015ء سے 2023ء تک نائیجیریا کے جمہوری طور پر منتخب صدر کے طور پر فرائض انجام دیے۔

محمد بخاری نے نائیجیریائی فوج میں شمولیت اختیار کی اور نائیجیریائی خانہ جنگی میں حصہ لیا جس کے بعد وہ مختلف فوجی حکومتوں میں ترقی پاتے رہے۔ صدر شیحو شاگاری کے دورِ حکومت میں محمد بخاری نے چاڈ نائیجیریا جنگ میں فوجی قیادت کے سبب ایک کم گو مگر سخت گیر شخصیت کا تاثر قائم کیا۔ وہ 1983ء کی نائیجیریا فوجی بغاوت کے مرکزی کرداروں میں شامل تھے جس کے نتیجے میں نائیجیریا کی دوسری جمہوریہ کا خاتمہ ہوا۔ اگرچہ وہ اس بغاوت کے اصل منصوبہ ساز نہیں تھے تاہم ملک میں شدید اقتصادی بحران اور وسیع پیمانے پر بد عنوانی کے دور میں وہ فوجی حکومت کے سربراہ بنے۔ شہری حکومت کے تحت معیشتی بد انتظامی اور نظم و ضبط کے فقدان کا حوالہ دیتے ہوئے بخاری نے سخت اور کفایت شعاری پر مبنی طرزِ حکمرانی اپنایا جس میں نظم و ضبط، انسداد بد عنوانی اور معیشتی بحالی پر زور دیا گیا جسے ”جنگ بر ضدِ بے انضباطی“ (War Against Indiscipline - WAI) کا نام دیا گیا۔ تاہم ان کی سخت گیر حکمرانی اور سخت اقتصادی اقدامات کے باعث فوج کے اندر بھی عدم اطمینان بڑھا اور 27 اگست 1985ء کو جنرل ابراہیم بابانگیدا کی قیادت میں ایک ”محلاتی بغاوت“ کے ذریعے انھیں معزول کر دیا گیا۔

محمد بخاری نے 2003ء اور 2007ء میں آل نائیجیریا پیپلز پارٹی کی حمایت سے اور 2011ء میں کانگریس فار پروگریسیو چینج کے پلیٹ فارم سے صدارتی انتخاب میں حصہ لیا۔ دسمبر 2014ء میں وہ آل پروگریسیو کانگریس کے صدارتی امیدوار کے طور پر سامنے آئے۔ محمد بخاری نے 2015ء کے عام انتخابات میں صدر گُڈلک جوناتھن کو شکست دی۔ یہ نائجیریا کی تاریخ میں پہلا موقع تھا جب کسی برسرِ اقتدار صدر کو دوبارہ انتخاب میں شکست ہوئی۔ وہ 29 مئی 2015ء کو صدارت کے منصب پر فائز ہوئے۔ فروری 2019ء میں انھیں ایک بار پھر منتخب کیا گیا جہاں انھوں نے اپنے قریبی حریف سابق نائب صدر عتیق ابو بکر کو 30 لاکھ سے زائد ووٹوں کے فرق سے شکست دی۔

 وفات 
محمد بخاری کا انتقال 13 جولائی 2025ء کو تقریباً 4:30 بجے (15:30 متناسق عالمی وقت) لندن کے ایک دواخانے میں ہوا۔ وہ 82 سال کے تھے۔

 حوالہ جات 

زمرہ:فوجی تاخت میں معزول شدہ قائدین
زمرہ:قائدین جو بغاوت کے ذریعے اقتدار میں آئے
زمرہ:نائجریائی انقلابی
زمرہ:نائجریائی جرنیل
زمرہ:نائجریائی مسلم
زمرہ:نائجیریا کے صدور
زمرہ:1942ء کی پیدائشیں
زمرہ:2025ء کی وفیات
زمرہ:ریاستہائے متحدہ کا آرمی وار کالج کے فضلا